DA Den Europæiske Unions Tidende C 233/18

Meddelelse i henhold til artikel 27, stk. 4, i Rådets forordning (EF) nr. 1/2003 i sag COMP 37.749, samarbejdsaftalen mellem Austrian Airlines og SAS

(2005/C 233/08)

(EØS-relevant tekst)

1. Indledning

I henhold til artikel 9 i Rådets forordning (EF) nr. 1/2003 (1) kan Kommissionen, når den agter at vedtage en beslutning, hvorefter en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har underrettet de pågældende virksomheder om i sin foreløbige beslutning, ved beslutning gøre disse tilsagn bindende for virksomhederne. En sådan beslutning kan vedtages for en bestemt periode, og i beslutningen konkluderes det, at der ikke længere er grund til, at Kommissionen griber ind. I henhold til artikel 27, stk. 4, i samme forordning skal Kommissionen offentliggøre et kort resumé af sagen og hovedindholdet af de afgivne tilsagn. Tredjeparter kan fremsætte bemærkninger hertil inden for den tidsfrist, som Kommissionen fastsætter.

2. Resumé af sagen

Den 30. december 1999 anmeldte Scandinavian Airlines System (SAS) og Austrian Airlines (AuA) en samarbejdsaftale til Kommissionen med henblik på at opnå en individuel fritagelse i henhold til artikel 5, stk. 1, i forordning (EF) nr. 3975/87, EF-traktatens artikel 81, stk. 3, og EØS-aftalens artikel 53, stk. 3. Parterne ville ifølge aftalen samarbejde på samtlige deres ruter verden over gennem fælles planlægning af fartplaner, koordinering af deres prispolitikker, ruteprogrammer og kapacitet. Den mest vidtgående del af samarbejdet vedrørte trafikken mellem Østrig og de nordiske lande (Norge, Sverige og Danmark), hvor alle lufttransporttjenester ville blive samlet i et fælles trafiksystem (Joint Traffic System — JTS), hvor parterne ville dele udgifter og indtægter. I overensstemmelse med artikel 5, stk. 3, i forordning nr. 3975/87 offentliggjorde Kommissionen den 11. juli 2000 en meddelelse med en opfordring til tredjeparter om at fremsætte bemærkninger til aftalen.

Den 4. oktober 2000 udsendte Kommissionen et brev, hvori den tilkendegav, at den nærede alvorlig betænkeligheder med hensyn til aftalens konsekvenser for konkurrencen. Der var navnlig risiko for, at JTS ville eliminere konkurrencen på en betydelig del af markedet for lufttransport mellem Østrig og de nordiske lande, hvilket kunne betyde, at især samarbejdet på ruterne Wien-København og Wien-Stockholm ikke ville kunne henføres under traktatens artikel 81, stk. 3.

Som følge af dette brev besluttede parterne at forsøge at fjerne Kommissionens bekymringer med hensyn til den bilaterale trafik ved at ændre samarbejdsaftalen og erstatte den med en »begrænset samarbejdsaftale« og en markedsførings- og salgsaftale, som blev indgået den 31. december 2001. I den nye aftale var hele samarbejdet om den bilaterale trafik mellem Østrig og de nordiske lande blevet skåret bort. Dermed var Kommissionens største bekymring for konkurrencen blevet fjernet. I praksis kunne denne løsning dog ikke føres ud i livet.

Efter nye drøftelser med Kommissionens tjenestegrene gik parterne bort fra tanken om at begrænse samarbejdet, og den 24. oktober 2002 indgik de en »ændret samarbejdsaftale«. Den nye aftale reintroducerer samarbejdet om den bilaterale trafik mellem Østrig og de nordiske lande. I modsætning til den oprindeligt anmeldte samarbejdsaftale fører den ændrede samarbejdsaftale ikke til dannelse af et joint venture for den bilaterale trafik. Aftalen består af følgende hovedelementer:

a. Generelt gældende servicestandarder

Der ydes samme service til alle passagerer på codesharingflyvninger.

b. Codesharing og samordning af rutenet

Codesharingaftalen omfatter alle de afgange, som parterne udvælger i fællesskab. Parterne vil bestræbe sig på at sikre en bedre koordinering af deres respektive flyforbindelser og kapacitet for derved at etablere bedre forbindelser mellem deres hjemmemarkeder og mellem disse og andre markeder og for at minimere ventetiden i forbindelse med flyskift. Der vil kunne fastlægges principper og regler for transfertrafikken uden for parternes trafikknudepunkter.

c. Koordinering af takster og særlig pro rata-aftale

Parterne vil operere med harmoniserede priser, koordinere deres rutenet og deres kapacitet. Priserne for lufttransport vil blive beregnet og fordelt mellem parterne med udgangspunkt i bestemmelserne i en gennemførelsesaftale.

d. Markedsføring og salg

Koordineringen af parternes salg vil på hvert marked blive varetaget af det relevante nationale luftfartsselskab med udgangspunkt i en harmoniseret salgs- og markedsføringspolitik. Parterne vil samkøre deres salgsprogrammer på deres respektive hjemmemarkeder. Parterne agter desuden at give hinanden adgang til at benytte deres respektive call centre.

e. Bonusprogrammer (FFP)

Parterne har indgået en FFP-aftale, som gør det muligt for deres respektive FFP-medlemmer at optjene og indløse point, når de rejser med den anden part.

Ifølge parterne vil den ændrede samarbejdsaftale sætte dem i stand til at opnå en betydelig forbedring af produktionen og fordelingen af deres tjenester, som vil resultere i væsentlige besparelser. Parterne hævder også, at takket være de opnåede effektivitetsgevinster er prisen på flybilletter mellem København og Wien faldet mellem 2002 og 2004. Forbrugerne vil også få fordel af de koordinerede fartplaner, det større antal direkte og indirekte forbindelser, gennemgående check-in og andre fordele forbundet med alliancer.

Skønt det oprindelige joint venture blev erstattet af en meget tæt samarbejdsaftale, giver den ændrede samarbejdsaftale fortsat anledning til bekymringer for konkurrencen på ruterne mellem Wien og København og mellem Wien og Stockholm. Eftersom en stor del af de rejsende er afhængige af at kunne benytte direkte flyvninger, og der ikke findes noget alternativ til parternes direkte flyvninger mellem Østrig og de nordiske lande, vil samarbejdet mellem AuA og SAS fortsat kunne begrænse konkurrencen til skade for især de tidsfølsomme passagerer. Ruten mellem Wien og København er den eneste rute, som begge parter befløj, før de indledte deres samarbejde. Samarbejdet har således elimineret enhver reel konkurrence mellem parterne. På de øvrige ruter udelukker samarbejdet kun den potentielle konkurrence. Den forudgående markedstest viste i øvrigt også, at andre luftfartsselskaber næppe vil være interesseret i at beflyve disse ruter.

3. Hovedindholdet af de afgivne tilsagn

Parterne har afgivet en række tilsagn for at fjerne Kommissionens bekymringer for konkurrencesituationen. Her følger en beskrivelse af hovedindholdet af disse tilsagn.

— Tilsagn vedrørende slots:

Parterne vil stille følgende antal afgangs- og ankomsttidspunkter til rådighed for en ny markedsdeltager:

— til flyvninger mellem Wien og København: op til to (2) afgange om dagen

— til flyvninger mellem Wien og Stockholm: op til to (2) afgange om dagen.

— Tilsagn vedrørende interlining:

Parterne forpligter sig til at indgå en »IATA MITA-aftale« (Multilateral Interline Traffic Agreement) med nye markedsdeltagere, som ikke allerede deltager i en aftale om interlining. Aftalen vil bygge på de etablerede IATA-pincipper.

— Særlig pro rata-aftale:

Hvis der anmodes herom, vil parterne indgå en særlig pro rata-aftale med den nye markedsdeltager, forudsat at en del af rejsen involverer en af de berørte ruter. Aftalevilkårene skal svare til vilkårene i aftaler vedrørende den pågældende rute, som parterne har indgået med luftfartsselskaber, der står uden for enhver alliance eller deltager i en anden alliance.

— Tilsagn vedrørende bonusprogrammer (FFP):

Hvis der anmodes herom, forpligter parterne sig til at give den nye markedsdeltager adgang til at deltage i et af deres bonusprogrammer.

— Færre afgange:

Parterne er villige til at fastfryse antallet af daglige afgange i en begrænset periode.

— Tilsagn om at lette intermodal passagertransport:

Hvis et jernbaneselskab eller et andet landtransportselskab, der opererer mellem Østrig og Danmark/Sverige/Norge, anmoder herom, forpligter parterne sig til at indgå en intermodal aftale, ifølge hvilken parterne vil tilbyde passagerbefordring på de berørte ruter som del af en rejse, der også omfatter et landtransportafsnit varetaget af den intermodale partner.

4. Opfordring til at fremsætte bemærkninger

Med forbehold af resultatet af markedstesten agter Kommissionen at vedtage en beslutning i henhold til artikel 9, stk. 1, i forordning nr. 1/2003, hvorved de tilsagn, der er sammenfattet ovenfor og offentliggjort i fuldt omfang på internettet på Generaldirektoratet for Konkurrences hjemmeside, erklæres for bindende. I overensstemmelse med artikel 27, stk. 4, i forordning nr. 1/2003 opfordrer Kommissionen interesserede tredjeparter til at fremsætte deres bemærkninger til de afgivne tilsagn. Bemærkningerne skal være Kommissionen i hænde senest en måned efter offentliggørelsen af denne meddelelse.

Bemærkningerne sendes med angivelse af sag COMP/37.749 Austrian Airlines/SAS til Kommissionen med e-mail (Maria-Jose.Bicho@cec.eu.int eller Fabrizia.Benini@cec.eu.int) eller med fax ((32-2) 296 29 11) eller post til følgende adresse:

Europa-Kommissionen Generaldirektoratet for Konkurrence Registreringskontoret for konkurrencesager J-70 B-1049 Bruxelles

Det kan senere i proceduren blive nødvendigt eller være hensigtsmæssigt at udlevere et resumé af de indkomne bemærkninger til sagens parter. De bedes angive, hvilke oplysninger De betragter som fortrolige eller som forretningshemmeligheder. Berettigede anmodninger vil blive imødekommet.

(1) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).